**Ole Laurentius Frøvig** (født 24. juli 1877 i Haugesund, død 10. august 1951 samme sted) er en norsk maler. Han malte bilder i naturalistisk stil, ofte med motiv fra hjembyen Haugesund. Haugesund Billedgalleri har en rekke bilder av Frøvig.

Frøvig kom fra enkle kår og vokste opp i Strandgaten i Haugesund. Faren Jacob Danielsen Frøvig (1834-94) var gjørtler, en håndverker som laget prydgjenstander i bronse og messing. Moren het Berthe Malene Apeland. Foreldrene var dypt religiøse, og dette skulle også gjenspeile seg hos maleren. Ole vokste opp sammen med en eldre bror og to eldre søstre. Broren Daniel Andreas ble senere professor i teologi ved universitetet i Oslo.

Alt som ung var Frøvig sterkt interessert i tegning og maling. Han fikk først kunstnerutdanning i Christiania, ved Staten kunst og håndverksskole under Oscar Arnold Wergeland i 1898. Deretter var han elev ved malerskolen til Peder Severin Krøyer i København. Han hadde også studieopphold i Paris. Etter utdanningen vendte han tilbake til fødebyen Haugesund. Her malte han motiv med landskap, interiører og hverdagsmiljøer i hjemdistriktet. Ofte er motivene preget av Frøvigs religiøse tro. 

I 1904 debuterte Frøvig på Høstutstillingen med bildet «Bordbønn». Dette bildet er antagelig også hans mest kjente, i dag i eie hos Haugesund Billedgalleri. Motivet er moren og to barn sittende ved bordet i bønn. Mor til Frøvig ble malt i mange situasjoner, men alltid sittende. «Bordbønn» ble solgt for kr.75, inkludert rammen. Frøvig har malt altertavlene i kirkene i Torvastad (1914), Bokn (1925) og i Tysvær (1938).

Frøvig var en av stifterene av Haugesund Kunstforening i 1913. Han var formann i foreningen i 1927-38.

Etter krigens slutt i 1945 bodde Frøvig hos søsteren Inga F. Salvesen i Øvregaten 199. I andre etasje hadde han atelier. Han var nær venn med naboen og forfatteren Sjur Lothe.

Til 100-årsmarkeringen av Frøvigs fødsel i 1977 laget Svein Håvarstein en byste av kunstneren.

Referanser
----------

1. ↑   KulturNav, oppført som Ole Laurentius Frøvig, KulturNav-ID 68308e62-569c-45b4-a61d-095753fe5b27, besøkt 9. oktober 2017[Hentet fra Wikidata]
2. ↑   Norsk kunstnerleksikon, oppført som Ole Laurentius Frøvig, Norsk kunstnerleksikon ID Ole\_Laurentius\_Frøvig, besøkt 9. oktober 2017[Hentet fra Wikidata]
3. ↑   Bergens Tidende, side(r) 4, utgitt 11. august 1951[Hentet fra Wikidata]
4. 1 2  Hvem er Hvem 1930. Om Ole Laurentius Frøvig. Besøkt 8. juni 2012
5. ↑  h-avis.no 28. september 2006, *Byens store malere*. Besøkt 7. juni 2012
6. ↑  Den kulturelle skolesekken i Rogaland Arkivert 12. april 2016 hos Wayback Machine.. Lærerveiledning. 2008. Besøkt 7. juni 2012
7. ↑  torvastadkirke.no Arkivert 20. juli 2014 hos Wayback Machine. Besøkt 8. juni 2012.
8. ↑  Karmøyutstillingen 2009 Arkivert 24. februar 2015 hos Wayback Machine.. Besøkt 8. juni 2012
9. ↑  Hvem er Hvem 1948. Om Ole Laurentius Frøvig. Besøkt 10. juni 2012
10. ↑  Skårebuen 18. oktober 2001 Arkivert 30. oktober 2015 hos Wayback Machine.. *Husker du...* Om Ole Frøvig. Besøkt 7. juni 2012.

Litteratur
----------

* Peter Valvik: Ole Frøvig. Maleren, miljøet, liv og arbeid. Haugesund 1953.

  

Portal: Kunst

|  |  |
| --- | --- |
| Oppslagsverk/autoritetsdata | Norsk kunstnerleksikon **·** KulturNav
 |